Etelä-Karjalassa syksyn rokotuksilla on saatu hyvä rokotekattavuus – influenssakausi kiihtyy

Influenssakausi alkoi Etelä-Karjalassa poikkeuksellisen aikaisin, ja epidemia etenee vauhdilla.

Etelä-Karjalassa influenssatilanne on kehittynyt hieman nopeammin kuin mitä alkusyksystä ennakoitiin. Viime vuoden epidemia jatkui peräti kesäkuulle asti, ja uusi kausi käynnistyi varsin nopeasti sen jälkeen.

Kesän aikana muuntunut influenssan A-virus on levinnyt laajasti eri puolille maailmaa, ja tartuntoja todetaan nyt kaikenikäisillä suomalaisilla.

– Epidemia alkoi Etelä-Karjalassa noin kuukautta aiemmin kuin viime vuonna, ja viimeisten kahden viikon aikana tartuntojen määrä on kasvanut nopeasti. Olemme epidemian keskellä koko Suomessa, kertoo ylilääkäri Sami Raasakka.

Raasakan mukaan eteläisen pallonpuoliskon kokemusten perusteella influenssakaudesta voi tulla hankala. Rokote tarjoaa hyvän suojan etenkin vakavia tautimuotoja vastaan.

Influenssan rokotuskattavuus Etelä-Karjalassa on maan kärkitasoa varsinkin lasten osalta

Etelä-Karjalassa influenssan rokotuskattavuus kaikissa ikäryhmissä on 32,8 %, mikä on kolmanneksi paras Suomessa. Ainoastaan Etelä- ja Pohjois-Savossa influenssan rokotuskattavuus on korkeampi. Tänä syksynä Etelä-Karjalassa on annettu jo yli 37 000 influenssarokotusta. Rokotuksen antama suoja alkaa kehittyä noin kahdessa viikossa.

– Olemme erityisen tyytyväisiä lasten influenssan rokotuskattavuudesta: alle 7-vuotiaiden osalta se on 42,4 %, mikä on Suomen paras. Olemme olleet kärkipaikoilla myös aiempina vuosina, Raasakka toteaa.

Pikkulapset sairastavat influenssaa enemmän kuin muut ikäryhmät, ja tartuttavat helposti myös lähipiiriään. Influenssarokotuksen avulla voidaan estää lasten ja läheisten sairastumista sekä influenssaan että sen jälkitauteihin.

Rokotukset ovat päättyneet – näin saat influenssarokotuksen vielä

Influenssarokotusaikoja on vielä saatavilla tammikuulle Koulukadun, Kahilanniemen ja Honkaharjun hyvinvointiasemilla. Ajanvarauksen voi tehdä Oma Ekhvan sähköisen ajanvarauksen kautta.

Näin suojaudut influenssalta

Ota influenssarokotus – se on paras keino vähentää sairastumisriskiä ja vakavia tautimuotoja.

Huolehdi hyvästä käsihygieniasta. Pese kädet usein ja käytä käsidesiä, [AL4] erityisesti julkisissa tiloissa.

Vältä lähikontakteja, jos tunnet olosi sairaaksi, ja pysy kotona kuumeen aikana.

Peitä suu ja nenä yskiessä tai aivastaessa kertakäyttöliinaan tai hihaan.

Huolehdi riittävästä levosta ja ravinnosta, sillä hyvä yleiskunto tukee vastustuskykyä.

Lisätietoja:

Rokotukset – Etelä-Karjalan hyvinvointialue (rokotusten verkkosivu ekhva.fissä)
Syksyn 2025 influenssa- ja koronarokotustiedote
rokotukset@ekhva.fi

Median yhteydenotot:
Ylilääkäri, rokotustoiminnasta vastaava lääkäri Sami Raasakka, sami.raasakka@ekhva.fi

Päivitykset:

19.12.2025 klo 15.30 lisätty lisätietoja-kohtaan linkki syksyn rokotustiedot kertovaan tiedotteeseen.